Broj: 711-I-640-P-371-18/19-04-18

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Đure Popijača, predsjednika Uprave trgovačkog društva PETROKEMIJA d.d. do 31. listopada 2018.,** pokrenutom Odlukom Povjerenstva BROJ: 711-I-345-P-371-18/19-02-18 od 18. siječnja 2019.**,** na 41. sjednici, održanoj 8. ožujka 2019., donosi sljedeću

**ODLUKU**

1. **Istovremenim obnašanjem dužnosti predsjednika Uprave trgovačkog društva PETROKEMIJA d.d. i funkcije člana i zamjenika predsjednika Nadzornog odbora trgovačkog društva FINA gotovinski servisi d.o.o. u razdoblju od 7. veljače 2017. do 17. ožujka 2017., dužnosnik Đuro Popijač počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Đuri Popijaču izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kuna, koja će se izvršiti u 2 jednaka uzastopna mjesečna obroka, svaki u pojedinačnom iznosu od 1.000,00 kuna.**

Obrazloženje

Povjerenstvo je na 35. sjednici održanoj 18. siječnja 2019., pokrenulo postupak za odlučivanje o sukobu interesa protiv dužnosnika Đure Popijača, predsjednika Uprave trgovačkog društva PETROKEMIJA d.d. do 31. listopada 2018. zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije člana i zamjenika predsjednika Nadzornog odbora trgovačkog društva FINA gotovinski servisi d.o.o. u razdoblju od 7. veljače 2017. do 17. ožujka 2017.

Na odluku Povjerenstva o pokretanju postupka dužnosnik Đuro Popijač dostavio je pisano očitovanje, koje je zaprimljeno u knjizi ulazne pošte Povjerenstva 27. veljače 2019. g., pod brojem: 711-U-995-P-371-18/19-03-4.

U očitovanju dužnosnik Đuro Popijač u bitnome navodi da je 7. veljače 2017. stupio na dužnost predsjednika Uprave trgovačkog društva PETROKEMIJA d.d. Navodi da je s obzirom da je istovremeno bio angažiran kao zamjenik predsjednika Nadzornog odbora trgovačkog društva FINA gotovinski servisi d.o.o., pokrenuo postupak za opoziv s te funkcije. Navodi da je predsjednik Skupštine trgovačkog društva FINA gotovinski servisi d.o.o. 17. veljače 2017. sazvao Skupštinu s datumom održavanja 17. ožujka 2017. na kojoj sjednici je i opozvan. Dužnosnik navodi da mu je, s obzirom da je u trenutku podnošenja izvješća o imovinskom stanju još uvijek formalno bio član Nadzornog odbora FINA gotovinski servisi d.o.o., logično bilo u imovinsku karticu unijeti i taj podatak. Dužnosnik moli da Povjerenstvo uzme u obzir relativno kratko vrijeme paralelnog obnašanja dužnosti i praktičnu nemogućnost da utječe na rokove sazivanja Skupštine FINA gotovinski servisi d.o.o.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu istog zakona. Uvidom u Registar dužnosnika Povjerenstvo je utvrdilo da je Đuro Popijač obnašao dužnost predsjednika Uprave trgovačkog društva PETROKEMIJA d.d. od 7. veljače 2017. do 31. listopada 2018., koje je trgovačko društvo u tom razdoblju bilo u većinskom vlasništvu Republike Hrvatske. Stoga je Đuro Popijač, povodom obnašanjaa navedene dužnosti, obvezan pridržavati se odredbi ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a).

 Uvidom u izvadak iz sudskog registra Trgovačkog suda u Zagrebu, Povjerenstvo je utvrdilo da je pod matičnim brojem subjekta 080707141 upisano trgovačko društvo FINA gotovinski servisi d.o.o., OIB: 27215039100, sa sjedištem u Zagrebu. Kao jedini osnivač i član toga trgovačkog društva upisana je Financijska agencija. Uvidom u povijesni izvadak za ovo trgovačko društvo utvrđeno je da je Đuro Popijač, s osobnim podacima istovjetnima podacima navedenim u izvješću o imovinskom stanju dužnosnika, obavljao funkciju člana i zamjenika predsjednika Nadzornog odbora od 2. studenog 2016. do 17. ožujka 2017.g.

 Izvršen je uvid u vjerodostojnu dokumentaciju, koju je dužnosnik dostavio uz očitovanje na odluku o pokretanju postupka.

 Utvrđeno je da je predsjednik Uprave društva FINA gotovinski servisi d.o.o. dana 17. veljače 2017.g. sazvao 19. Skupštinu toga trgovačkog društva za dan 17. ožujka 2017.g. u 10,00 sati uz predloženi dnevni red, koji se sastojao od odluke o opozivu zamjenika predsjednika Nadzornog odbora društva te Odluke o izboru člana Nadzornog odbora.

Ujedno, utvrđeno je da je dana 17. ožujka 2017.g. predsjednik Uprave Financijske agencije, u svojstvu zastupnika jedinog člana društva FINA gotovinski servisi d.o.o., donio odluku Skupštine o opozivu zamjenika predsjednika Nadzornog odbora, Đure Popijača.

Nadalje, ovo je Povjerenstvo na temelju posebnog ovlaštenja, izvršilo uvid u Informacijski sustav Porezne uprave te je utvrdilo da je dužnosniku uplaćeno 7. ožujka 2017. i 6. travnja iste godine naknada u iznosu od po 2.000,00 kuna s osnove članstva u Nadzornom odboru trgovačkog društva FINA gotovinski servisi d.o.o., koju je naknadu dužnosnik i primio unatoč tome što je bio u postupku opoziva.

Iz navedenih okolnosti utvrđenih tijekom postupka može se zaključiti da je dužnosnik po stupanju na dužnost izvršio određenu inicijativu prema Upravi društva radi pokretanja postupka njegova opoziva s funkcije zamjenika predsjednika Nadzornog odbora.

Iz dostavljene dokumentacije proizlazi da dužnosnik nije iskoristio mogućnost da, sukladno članku 260.a u vezi s člankom 439. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15.), podnese pisanu ostavku na funkciju u Nadzornom odboru predmetnog društva, koja ostavka djeluje od dana kada je dana, odnosno u kojem slučaju za prestanak članstva u nadzornom odboru ne bi bila potrebna odluka Skupštine društva.

U tom slučaju ne bi nastao navedeni protek vremena do održavanja Skupštine, za koji dužnosnik navodi u svojem očitovanju da je bio izvan njegova domašaja. Ujedno, u tom slučaju, po ostavci bi bila obustavljena isplata navedene naknade, pa na temelju činjenice da je dužnosnik primio naknadu za navedenu funkciju i za veljaču i za ožujak 2017.g., kada je već stupio na dužnost, Povjerenstvo nije moglo prihvatiti da je dužnosnik pravovremeno otklonio povredu.

Navedene okolnosti upućuju na zaključak da dužnosnik nije uložio dužnu pažnju i da nije poduzeo odgovarajuće mjere kako bi pravovremeno otlonio povredu članka 14. stavka 1. ZSSI-a iz čega proizlazi da nastalom situacijom nije dobro upravljao u smislu obveze iz citiranog članka 6. stavka 4. ZSSI-a.

Slijedom navedenog, Povjerenstvo je u provedenom postupku na temelju prikupljenih podataka i dokumentacije nedvojbeno utvrdilo kako je dužnosnik Đuro Popijač, istovremenim obnašanjem dužnosti predsjednika Uprave trgovačkog društva PETROKEMIJA d.d. i obavljanjem funkcije člana i zamjenika predsjednika Nadzornog odbora trgovačkog društva FINA gotovinski servisi d.o.o. u razdoblju od 7. veljače 2017. do 17. ožujka 2017. kada je sa iste funkcije odlukom osnivača opozvan, počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik prije predmetne dužnosti već obnašao visoke dužnosti i to dužnost ministra gospodarstva, rada i poduzetništva u mandatu 2009.-2011. i dužnost zastupnika u Hrvatskom saboru u mandatu 2011.-2015. te se od njega očekuje viši stupanj svijesti o zabranama propisanim odredbama ZSSI-a, kao i okolnost da je dužnosnik u dva navrata primio naknadu za obavljanje predmetne nedozvoljene funkcije iako se ta naknada odnosila u najvećem dijelu za razdoblje u kojem istu funkcuiju više nije smio obavljati.

Kao okolnosti koje ublažavaju težinu povrede odredbi ZSSI-a te upućuju na potrebu izricanja novčane sankcije u visini zakonskog minimuma, Povjerenstvo je uzelo u obzir da je dužnosnik Đuro Popijač u povredi članka 14. stavka 1. ZSSI-a bio 38 dana, da dužnosnik nije mogao utjecati na vrijeme sazivanja Skupštine tog trgovačkog društva te da je u Izvješću o imovinskom stanju koje je podnio 5. ožujka 2017., uredno prijavio činjenicu obavljanja predmetne funkcije kao i činjenicu da za istu funkciju prima nakanadu.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.

Stoga je Povjerenstvo donijelo odluka kao u točki II. izreke.

 ZAMJENIKPREDSJEDNICE POVJERENSTVA

Davorin Ivanjek, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Đuro Popijač, elektroničkom dostavom
2. Objava na internetskoj stranici Povjerenstva
3. Pismohrana